als_Latn dik_Latn sag_Latn
Shoqata Down Syndrome Kosova të enjten organizon një mbrëmje bamirësie, e cila do të mundohet të ngre fonde për ndërtimin e qendrës që do të ofrojë shërbime për komunitetin dhe fëmijët e prekur me sindromin Down.
Mbrëmja do të mbahet të enjten në ora 19:30, në hotelin Swiss Diamond. Andaj, Down Syndrome Kosova fton të gjithë personat që kanë mundësi që të shprehin ndihmën, solidaritetin dhe kontributin për plotësimin e nevojave elementare të komunitetit të prekur me sindromën Down.
Në një komunikatë për media të kësaj organizate, thuhet se në këtë mbrëmje të pranishëm do të jenë përfaqësues të institucioneve, përfaqësues nga komuniteti i biznesit dhe shumë të ftuar të tjerë që kanë shprehur gatishmërinë për t`ju ndihmuar fëmijëve me sindromën Down.
Kjo mbrëmje do të udhëhiqet nga moderatori Adi Krasta, me ankand dhe program artistik nga artistët e mirënjohur: Kastriot Tusha, Elizabeta Krasniqi, Liridon Sadriu, Adelina Paloja, Adelina Thaçi, Sanije Matoshi, Luan Durmishi, grupi Art Dizajn dhe orkestra me muzikantë të njohur kosovarë, në drejtimin e Blerim Emerllahut.
Mbrëmja do të transmetohet drejtpërdrejt nga Radio Televizioni i Kosovës e një transmetim të tillë do ta bëjë edhe AA Vision në Shtetet e Bashkuara të Amerikës.
Ndërsa, për të gjithë ata që duan të ndihmojnë dhe të dhurojnë të holla, mund të thërrasin në këta numra: 038/ 610-715 apo të dërgojnë sms në numrin: 55 244
DSK në komunikatën e saj thekson se kjo mbrëmje është e organizuar nën udhëheqjen e organizatës Down Syndrome Kosova me përkrahje të grupit organizativ i përbërë nga persona që kanë dhënë kontributin e tyre në formë vullnetare.
als_Latn als_Latn als_Latn als_Latn als_Latn als_Latn als_Latn